Document ID: 31997D0125

Komisijas Lēmums
(1997. gada 24. janvāris),
ar ko atļauj veikt noteiktas informācijas neizdzēšamu uzdruku uz eļļas augu un šķiedraugu sēklu iesaiņojumiem un groza Lēmumu 87/309/EEK, ar kuru atļauj veikt noteiktas informācijas neizdzēšamu uzdruku uz dažu lopbarības augu sugu sēklu iesaiņojumiem
(97/125/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1966. gada 14. jūnija Direktīvu 66/401/EEK par lopbarības augu sēklu tirdzniecību [1], kurā jaunākie grozījumi izdarīti ar Direktīvu 46/72/EEK [2], un jo īpaši tās 10. panta 1. punkta a) apakšpunktu,
ņemot vērā Padomes 1969. gada 30. jūnija Direktīvu 69/208/EEK par eļļas augu un šķiedraugu sēklu tirdzniecību [3], kurā jaunākie grozījumi izdarīti ar Direktīvu 96/72/EK, un jo īpaši tās 10. panta 1. punkta a) apakšpunktu,
tā kā lopbarības augu, eļļas augu un šķiedraugu sēklas var laist tirgū tikai tad, ja uz to iesaiņojumiem ir oficiāla etiķete attiecīgi saskaņā ar Direktīvas 66/401/EEK un Direktīvas 69/208/EEK noteikumiem;
tā kā tomēr var atļaut veikt neizdzēšamu vajadzīgās informācijas uzdruku uz paša iesaiņojuma, pamatojoties uz etiķetei noteikto paraugu;
tā kā attiecībā uz labības augu sēklām Komisija jau to atļāvusi ar Lēmumu 80/755/EEK [4], kurā jaunākie grozījumi izdarīti ar Lēmumu 81/109/EEK [5], un attiecībā uz dažām lopbarības augu sugu sēklām ar Lēmumu 87/309/EEK [6], kurā jaunākie grozījumi izdarīti ar Lēmumu 88/493/EEK [7];
tā kā saskaņā ar minētajiem lēmumiem atļaujas piešķirtas ar zināmiem nosacījumiem, kas nodrošina to, ka atbildīga ir sertifikācijas iestāde;
tā kā šī sistēma izrādījusies noderīga;
tā kā tagad vēlams piešķirt līdzīgu atļauju attiecībā uz eļļas augu un šķiedraugu sēklām;
tā kā attiecībā uz lopbarības augu sugu sēklām atļauju vēlams paplašināt, attiecinot to arī uz visām Direktīvas 66/401/EEK aptvertajām sugām;
tā kā šajā lēmumā paredzētie pasākumi atbilst Pastāvīgās lauksaimniecības, dārzkopības un mežsaimniecības sēklu un pavairošanas materiāla komitejas atzinumam,
IR PIEŅĒMUSI ŠO LĒMUMU.
1. pants
1. Ar šo dalībvalstīm atļauj atbilstīgi 2. panta nosacījumiem paredzēt noteiktās informācijas uzdrukas oficiālā uzraudzībā uz eļļas augu un šķiedraugu visu kategoriju "bāzes sēklu" un "sertificētu sēklu" iesaiņojumiem.
2. Uz 1. punktā minēto atļauju attiecina šādus nosacījumus:
a) noteikto informāciju uz iesaiņojuma neizdzēšami uzdrukā vai uzspiež;
b) uzdrukas vai spiedoga izkārtojums un krāsa atbilst etiķetes paraugam, ko lieto attiecīgajā dalībvalstī;
c) noteikto informāciju, vismaz to, kas noteikta Direktīvas 69/208/EEK IV pielikuma A daļas a) apakšpunkta 3. un 4. punktā, uzdrukā vai uzspiež, kad ņem paraugus saskaņā ar direktīvas 7. panta 2. punktu, uzdruku un uzspiešanu veicot oficiāli vai oficiālā uzraudzībā;
d) papildus noteiktajai informācijai uz katra iesaiņojuma ir oficiāls individuāls sērijas numurs, ko neizdzēšami uzdrukā vai uzspiež uzņēmums, kas veic apdruku; šis uzņēmums informē sertifikācijas iestādi par izsniegto iesaiņojumu daudzumu, ieskaitot to sērijas numurus;
e) sertifikācijas iestāde reģistrē šādi marķētu sēklu daudzumu, ieskaitot katras partijas iesaiņojumu skaitu un saturu, kā arī d) apakšpunktā minētos sērijas numurus;
f) ražotāju reģistrus pārrauga sertifikācijas iestāde.
2. pants
Lēmumu 87/309/EEK groza šādi:
"lauka zirņu un lauka pupu sēklas" 1. panta 1. punktā aizstāj ar "lopbarības augu sugu sēklas".
3. pants
Dalībvalstis paziņo Komisijai nosacījumus, saskaņā ar ko tās izmanto 1. pantā piešķirto atļauju. Komisija par to informē pārējās dalībvalstis.
4. pants
Lēmums ir adresēts dalībvalstīm.
Briselē, 1997. gada 24. janvārī

Labels: 3
17
6